
Datganiad

Tystiaf fod y prosiect ymchwil hwn yn llwyr wreiddiol gennyf i. Pan gyfeiriaf at waith gan ddamcaniaethwyr ac arbenigwyr o ymchwil allanol deallaf fod disgwyl i mi gyfeirnodi gwaith yr awduron hynny. Deallaf fod methu cyfeirio at waith gan awduron eraill yn medru arwain at gyhuddiad o lên-ladrad ac o ganlyniad mi fydd yn arwain at fethu’r modiwl hwn. Hoffwn ychwanegu’n ogystal mai pwrpas y prosiect ymchwil hwn yw cyflwyniad fel rhan o’r modiwl gradd BA Addysg Gynradd gyda SAC ym Mhrifysgol Cymru y Drindod Dewi Sant yn unig. Ni fyddaf yn defnyddio’r prosiect ymchwil fel cais am unrhyw ddyfarniad y tu hwnt i’r un a noder uchod. 

Pennod 1:
1.1 Nod a rhesymwaith:

Prif fwriad y prosiect ymchwil hwn yw gwella arfer bersonol ac adfyfyrio ar arfer bresennol yn y maes o ddiddordeb. O safbwynt mwy pwnc benodol nod y prosiect ymchwil hwn yw ystyried y defnydd a geir o’r ardal allanol fel math o addysgu anffurfiol a pha effaith caiff y dull hwn ar ddysgu iaith disgyblion ysgolion cynradd Cymru. Dewisiwyd canolbwyntio ar ddysgu iaith disgyblion fel ffactor mesur oherwydd bod y Gymraeg, yn amlwg, yn rhan allweddol o addysg yng Nghymru. Gyda’r holl newidiadau ym maes addysg o ran fframwaith argymhelliedig Donaldson (2015), nid yw’r Gymraeg yn eithriad i’r drefn. Bellach mae’r term ‘Cymraeg ail iaith’ wedi’i ddileu o’r system addysg gyda’r nod o wireddu gôl Davies (2013) o gontinwwm iaith ar y gweill. 
Serch hyn, ceir tipyn o amwysedd o hyd ynghylch y ffyrdd gorau o gynyddu’r nifer o siaradwyr (Llywodraeth Cymru, 2017) a’r defnydd o’r Gymraeg, a hynny’n enwedig ymysg addysgwyr (Estyn, 2018b). Awgryma Baker (2001) mai proffil amlieithog Cymru yw’r achos dros y cymhlethdod wrth sefydlu system glir ar gyfer addysgu’r Gymraeg mewn ysgolion ar draws Cymru. Wedi dweud hyn, yn ddiweddar sonir fwyfwy am y dechneg o annog addysg anffurfiol fel modd llwyddiannus o effeithio ar allu plant i fedru a meistroli iaith megis y Gymraeg (Norling a Sandberg, 2015). Yr ardal allanol yw un o’r dulliau anffurfiol fwyaf addas yn enwedig o ystyried y newidiadau awgrymwyd yng nghwricwlwm newydd Cymru (Lewis, 2015). Dyma fydd canolbwynt yr ymchwil hwn felly. 
Nod yr ymchwil, felly, yw profi i ba raddau gwelir y defnydd o’r ardal allanol ar waith yn ogystal ag ystyried ffyrdd o wella arfer bresennol er lles datblygiad iaith Gymraeg plant Cymru ac o ganlyniad er lles dyfodol yr iaith ei hun. 

1.2 Dadansoddiad o’r teitl a damcaniaeth gychwynnol:

Ceir dwy ran i’r cwestiwn ymchwil a hynny am fod dau beth i drin a thrafod ynghylch y prosiect ymchwil hwn. Yn gyntaf, rhaid ystyried y graddau defnyddir yr ardal allanol yn yr ysgol gynradd. Yn ail felly, ceir astudiaeth o’r effaith caiff addysg anffurfiol o’r fath ar ddefnydd a datblygiad iaith disgyblion yr ysgol gyfan. 
Hyd yn hyn, gan dynnu o brofiadau blaenorol ac ymchwil ymlaen llaw, disgwylir gweld defnydd weddol eang o’r ardal allanol yng ngwersi’r Cyfnod Sylfaen. Nid yw’r un yn wir am yr hyn disgwylir ymysg disgyblion Cyfnod Allweddol Dau. Mae’n bosibl felly bydd angen treulio amser yn darganfod pam ac ystyried ffyrdd o newid y diffyg disgwyliedig os gwêl yr angen am hynny. 
O ran iaith disgyblion ysgolion Cymru rhagwelir ni fydd eu defnydd o’r iaith Gymraeg yn gryf yng Nghyfnod Sylfaen, er gall hyn ddibynnu ar gefndir ieithyddol disgyblion yr ysgol. Disgwylir gweld fwy o’r Gymraeg yng Nghyfnod Allweddol Dau ond hynny mewn gwersi’n fwy na dim oherwydd effaith presenoldeb athro a/neu bolisi ysgol yn treiddio i ddefnydd y plant o’r Gymraeg.  

1.3 Braslun o’r fethodoleg casglu data:

Er mwyn casglu’r wybodaeth angenrheidiol ar gyfer y prosiect hwn defnyddir dulliau casglu data ansoddol yn hytrach na ddata meintiol. Bydd rhain yn cynnwys yr isod:

· Casglu polisïau’r ysgol megis polisi ‘Addysgu a Dysgu’ 
· Lluniau o arddangosfeydd iaith a chyfleusterau’r ardal allanol
· Arsylwi gwersi Cyfnod Sylfaen (Derbyn, Blwyddyn 1, Blwyddyn 2)
· Arsylwi gwersi Cyfnod Allweddol Dau (Blwyddyn 4, Blwyddyn 5 a 6)
· Cyfweliadau gyda staff yr ysgol (Athro Blwyddyn 1, Athro Blwyddyn 4, Pennaeth)
· Trafodaethau anffurfiol gyda rhai disgyblion (Blwyddyn 1, Blwyddyn 4)

Defnyddir y data arsylwadol a’r polisïau er mwyn cael trosolwg o’r hyn sydd yn digwydd mewn ysgolion ar hyn o bryd. Gobeithir y bydd yn cynnig mewnwelediad i effaith yr hyn sy’n digwydd ar ddefnydd a datblygiad y disgyblion o’r Gymraeg hefyd drwy drafodaethau a lluniau o’r hyn arsylwir a gwaith y dysgwyr. Caniatá’r cyfweliadau a’r trafodaethau am fewnbyniad o farn addysgwyr ac ystyriaeth o lais y plentyn, sydd wrth wraidd addysg effeithiol bellach (Bragg, 2007). Y gobaith ynghylch y data hynny yw bydd arferion da neu gyfyngiadau presennol defnyddio’r ardal allanol i hybu dysgu iaith yn amlygu eu hun.






Pennod 2:
		
2.1 Ardal allanol a’i le ym maes addysg:

Cyhoeddodd Estyn (2011) fod disgyblion yn datblygu’n gynt ac yn dysgu’n well os ydynt yn yr ardal allanol. Bryd hynny, maent am weld fwy o ysgolion ledled Cymru’n gweld gwerth i addysg sy’n defnyddio’r ardal allanol ac erbyn hyn, er ceir cynnydd yn yr ymwybyddiaeth, prin o hyd yw’r defnydd ohoni wrth sicrhau llafar, darllen ac ysgrifennu dysgwyr (Estyn, 2011). Noda Fjørtoft (2001) fod defnyddio’r ardal allanol yn medru datblygu sgiliau llawdrin manwl dysgwyr y Cyfnod Sylfaen. Atega gwaith Vygotsky (1986) fod gemau’n yr ardal allanol yn medru hogi sgiliau llawdrin manwl dysgwyr. Caniatá’r ardal wyllt, agored am chwarae rhydd ac arbrofol sef ffactorau sydd wrth wraidd ddamcaniaeth ddysgu’r Cyfnod Sylfaen o ddysgu drwy chwarae (Fjørtoft, 2001 a Tovey, 2007). Dadleua Torquati ac Ernst (2013) mai’r fwyaf naturiol a gwyllt yr ardal allanol y gorau yw’r cyfle ar gyfer cyfoethogi dysgu’r disgyblion. Serch hyn, bellach ceir cenhedlaeth o ofn risgau’r ardal allanol yn golygu bod ei ddefnydd yn marw. Ond, pwysleisia’r WFF (2011) fod galw enbyd am gynnydd yn y defnydd o’r ardal allanol ym mywydau plant yn gyffredinol ac yn enwedig, ym maes addysg.

2.2 Defnyddio’r ardal allanol i ddatblygu iaith disgyblion:

Cydnybydda Wilson (2007) pa mor angenrheidiol yw’r ardal allanol gan mai yno y darperir y cyfleon fwyaf cynhyrfus, cyfoethog a chyffrous ar gyfer datblygiad dysgwyr, a’u datblygiad ieithyddol yn benodol. Ceir galw am gyd-bwysedd rhwng yr ardal fewnol a’r ardal allanol a hynny am fod yr ardal allanol yn galluogi gymaint o gyfle i blant archwilio, arbrofi ac adfyfyrio ar eu dysgu (Norling a Sandberg, 2015). Mae datblygiad ieithyddol plant yn rhan allweddol o’u tyfiant (Figueroa-Sanchez, 2008) a cheir sawl wyneb i ddysgu iaith a llythrennedd. Dadleua McKerrecher (2016) fod cymysgu dysgu iaith ag addysg ardal allanol yn medru cael canlyniadau cyfoethog a chyffrous i blant. Caniatá’r amgylchedd awyr agored ar gyfer chwarae amrywiol gan arwain at ddefnydd ieithyddol disgrifiadol mewn deialog (Miller et al, 2013). Annoga Waller et al (2017) y syniad o gymysgu oedranau yn yr ardal allanol er mwyn rhoi cyfle i sgaffaldio ieithyddol ddigwydd. Cytuna Bohling et al (2010) fod mwy o gyfathrebu amrywiol yn yr ardal allanol gan ystyried yr oedolion a’r cyfoedion o bob oedran all gyd-ddysgu yno. Dengys yn ei ymchwil fod deialog y plant dan sylw wedi bod gymaint yn fwy graenus gyda’r defnydd o iaith ganmoladwy, gynhwysol, disgrifiadol a’r defnydd o orchmynion yn bla. 
Nid yn unig yw’r ardal allanol yn angenrheidiol ar gyfer datblygiad corfforol a chymdeithasol dysgwyr heddiw felly, ond daw’n amlwg ei fod yn rhan allweddol o ddatblygiad ieithyddol disgyblion. Am y rhesymau hyn mae Estyn (2018) yn annog ysgolion Cymru i ddefnyddio cyfleon y tu hwnt i wersi dosbarth Cymraeg dysgwyr i hogi sgiliau iaith. Pwysleisia Coffield (2000) fod yn rhaid i addysg anffurfiol fel dulliau addysgu’n yr ardal allanol gael eu gweld fel dulliau sydd llawn cystal â dulliau addysgu ffurfiol yn yr ardal fewnol. Aiff Fjørtoft (2001) gam ymhellach a nodi fod yr ardal allanol yn ddull hollol arbennig am ei fod yn cynnig cyfleon annisgwyliedig i ddysgu plant. Yr elfen annisgwyl hon yw’r hyn sydd yn araf ddiflannu o’n byd addysg bellach ac yn wir o fywydau plant yn gyffredinol.  Drwy annog y defnydd o’r ardal allanol mewn ysgolion gellir arbed y golled hon (Palmer, 2009).




















Pennod 3:

[bookmark: _GoBack]3.1 Methodoleg: Cyfiawnhad a chyfyngiadau:

Noda Cohen et al (2007) fod dau fath o ddata gellir casglu sef, data ansoddol a data meintiol. Ar gyfer pwrpas y prosiect ymchwil hwn nid oedd data meintiol yn angenrheidiol oherwydd natur y cwestiwn ymchwil oedd i asesu defnydd ac effaith nid i gyfrifo neu gasglu ffigyrau pendant. Gellir defnyddio cymysgedd o ddata ansoddol a meintiol mewn gwaith ymchwil (NFER, 2013) serch hyn, nid oedd yr amser na’r fath o ymchwil yn darparu gofyn am hyn. Am y rheswm hynny, canolbwyntiwyd ar ddulliau ansoddol ac yn benodol arsylwi a chyfweliadau.
Noda NFER (2013) fod casglu data ansoddol yn caniatáu dyfnder ar gyfer topigau ymchwil fel hwn. Cyfweliadau yw un o’r ffyrdd fwyaf addas o gasglu’r fath hwn o ddata (Cohen et al, 2007). Er hyn, dadleua Hitchcock a Hughes (dyfynnwyd yn Jong a Jung, 2015) fod cyfweliadau’n mabwysiadu ychydig o ogwydd yn anochel yn dilyn dylanwad naturiol yr ymchwilydd. Gelwir y fath hwn o ddylanwad gan yr ymchwilydd yn ‘effaith Hawthorne’ (Oswald et al, 2014). Serch hyn, y mae cyfweliadau’n rhan ganolog o gasglu barn amryw o gyfranogwyr a hynny mewn arddull ddyfnach o gymharu â dulliau eraill megis holiaduron. Deillia hyn o’r ffaith fod yr ymchwilydd yn gallu gofyn cwestiynau agored yn ogystal a rhai caeëdig, er enghraifft. Yr hyn oedd yn allweddol oedd osgoi gofyn cwestiynau arweiniol a gosod cwestiynau oedd yn dangos cyn lleied o duedd â phosib felly. Awgrymir gan Oswald et al (2014) dilyn system chwe cham er mwyn lleihau’r ‘effaith Hawthorne’ ddisgwyliedig. Efelychwyd dau gam o’r system gan arsylwi yn unig am ddyddiau cyn cyfweld a sicrhau adeiladu perthynas llai ffurfiol o’r cychwyn hefyd. Gweler atodiad 1 am enghreifftiau o gwestiynau’r cyfweliadau. 
Cyfyngiad amlycach cyfweliadau yw’r amser sydd angen, rhywbeth sydd yn brin ymysg athrawon. Serch hyn, datrysiad i’r broblem hwn oedd i sicrhau cwestiynau pendant a threialu er mwyn amseru’n fras hyd posibl y cyfweliad. Er hyn, pwysig oedd osgoi cyfweliad rhy llym eu natur. Dadleua Argyle (1978) fod cyfweliadau llai strwythuredig yn medru bod yn fwy cynrhychioladol gan eu bod yn dangos llai o ogwydd. Awgryma gall cyfweliadau o natur strwythuredig fod yn gamarweiniol ac achosi data llai dibynadwy. Galluogwyd i’r cyfranogwr gael grym dros drywydd eu hatebion a llwybr y drafodaeth gymaint ag y bu modd felly. Gwnaethpwyd hyn drwy ddilyn system gwestiynu rhannol-strwythuredig (NFER, 2013 a Cohen et al, 2007). Yn olaf, wrth fynd ati i ddadansoddi’r data o’r cyfweliadau, angenrheidiol oedd i osgoi bod yn ddetholiadol (Lee, 1999). Defnyddiwyd pob ffaith bwysig a gododd yn ystod y cyfweliadau oll felly er lles sicrhau trafodaeth ddibynadwy law yn llaw ag un amlochrog. 
O ran yr arsylwi dewisiwyd y dull hwn oherwydd ei fod yn medru darparu trosolwg o ddefnydd yr ysgol gyfan o’r ardal allanol. Arsylwi cyfranogwr yw’r dull arsylwi benodol gan ei fod yn galluogi i’r ymchwilydd gymryd rhan yn yr amgylchedd arsylwi (Kawulich, 2012). Galluogodd yr arsylwi ar gyfer asesiad dwys o effaith yr ardal allanol ar ddefnydd a datblygiad y disgyblion o’u hiaith Gymraeg mewn amryw o gyd-destunau a hynny dros gyfnod weddol o estynedig [7 diwrnod]. Wedi dweud hyn, byddai ail-ymweliad o fewn blwyddyn neu ymweliad ag ysgolion eraill o broffil ieithyddol wahanol wedi cyfoethogi’r daith ymchwil. 
Amlyga Cohen et al (2007) ambell dechneg addas i sicrhau effeithiolrwydd wrth arsylwi i osgoi amwysedd. Er enghraifft; ysgrifennu nodiadau bras yn syth, ail-ymweld â dosbarthiadau neu sesiynau a phennu nodweddion i arsylwi fesul tro. Atega NFER (2013) bwysigrwydd meddwl yn fanwl am y maes dan sylw ymlaen llaw gan sicrhau system clir o ran sut i gasglu a rheoli’r data cesglir mewn modd eglur. Gwnaethpwyd hyn drwy ymchwilio cyn mynychu’r ysgol a phenderfynnu ar feysydd i’w harsylwi er enghraifft y defnydd o derminoleg pwnc penodol yn ystod sesiynau’n yr ardal allanol. Elfen arall allweddol oedd sicrhau gallu’r ymchwilydd o ran meddwl ar ei draed pan yn casglu’r data ac yn pwyso a mesur cysylltiadau ar y pryd (NFER, 2013). Sylwer yn y dadansoddiad ym mhennod 4 gallu i wneud hyn gyda’r Dosbarth Derbyn gan ategu’r ffaith mai arsylwi cyfranogwr oedd y dewis fwyaf priodol i’r achos dan sylw (Kawulich, 2012). 

3.2 Moeseg:

Uwcholeua Cohen et al (2007) bwysigrwydd sensitifrwydd wrth gasglu data mewn gwaith ymchwil gan nodi bod ystyried oed y cyfranwyr a natur y maes ymchwil dan sylw yn flaenoriaethau. Noda Kawulich (2012) fod rhwystrau ac anhawsterau annisgwyliedig o hyd yn codi pan yn gweithredu gwaith ymchwil fel y prosiect hwn. Fel rhan o’r ffurflen foeseg felly, allweddol oedd sicrhau ystyriaeth drylwyr o’r risgau posibl. Gan mai casglu’r data o blant ac oedolion mewn ysgol gynradd oedd craidd yr ymchwil, y risgau bwysicaf i ystyried oedd sicrhau bod gan yr unigolion ymwybyddiaeth o’u hawliau cyn, yn ystod ac wedi’r daith ymchwil. Gwnaethpwyd hyn drwy ddilyn yr hyn a ddywedwyd yn y ffurflen foeseg a gymeradwyyd er enghraifft, cael caniatád ysgrifenedig o’r oedolion a darparu adnoddau cydsynio ar y pryd i’r plant. Daw Hawliau Plant yn rhan allweddol o unrhyw weithgaredd addysgol a phwysig ydyw i ddarparu rhyddid a pharch at blant, yn enwedig mewn achosion o ymchwil fel hyn (CCUHP, 2019).
Y ddau fater bwysicaf oll wrth gasglu data a chynhyrchu gwaith ymchwil o unrhyw fath yw anhysbysrwydd a phreifatrwydd (Cohen et al, 2007). Dilynwyd polisi moesegol y brifysgol felly (Briggs, 2017) yn ogystal â BERA (David et al, 2018) er mwyn sicrhau ei fod wedi’i deilwra ar gyfer ysgolion cynradd. Efelychwyd rhinweddau o ganllaw David et al (2018) megis adnoddau ar y pryd i sicrhau cydsyniad gwirfoddol ar ran y disgyblion yn ogystal â chyfathrebu bod modd iddynt adael ar unrhyw adeg. Aiff hyn law yn llaw â safonau newydd statws athro cymwysiedig o ran hawliau’r dysgwr a rôl fel hyfforddai o fewn y system addysg yn gyffredinol (Llywodraeth Cymru, 2019).












Pennod 4:

4.1 Crynhoad o’r cefndir ysgol gyfan:

Dyma ysgol gynradd wedi’i leoli yn Ninbych y Pysgod, Sir Benfro. Yn ôl arolwg ddiwethaf yr ysgol (Estyn, 2019) bu 142 o ddisgyblion yn rhan o’r ysgol. Daw ond 7% o’r disgyblion hynny o deuluoedd lle mae’r Gymraeg yn famiaith. Noder gan Estyn (2019) fod 12%, dros y tair mlynedd ddiwethaf, yn deilwng am brydau ysgol am ddim a 13% o ddisgyblion gydag ADY. Yn gyffredinol, gwelir yr ardaloedd allaol fel estyniad o’r ardaloedd dysgu fewnol. Dyma’r ddelfryd o ran yr ardal allanol sef ei ddefnyddio fel ymestyniad o’r ystafell ddosbarth, ardal gefnogi sydd yn cyfateb â’r dysgu ffurfiol (Torquati ac Ernst, 2013). 
Yn bendant, yn y Cyfnod Sylfaen ceir defnydd aml a chyson o’r ardaloedd dysgu allanol, boed yn sych neu’n wlyb a cheir darpariaeth dillad addas ar gyfer y dosbarthiadau. Fel arfer, defnyddir yr ardal allanol i gefnogi dysgu dosbarth disgyblion sydd yn cael ei weld fel arfer dda (Rvachew, 2018) serch hyn, defnyddir yr ardal allanol hefyd er mwyn cynorthwyo iechyd a lles dysgwyr yr ysgol gyfan. Er enghraifft, awgrymir i’r athrawon sicrhau fod y plant yn cael 5 munud i redeg fel rhan o bob sesiwn i annog ffocws a chynyddu egni.  Aiff hyn law yn llaw â fframwaith argymhelliedig Donaldson (2015) o ran ystyried pwysigrwydd iechyd a lles yn nhaith dysgu academaidd disgyblion. 
Ceir awyrgylch gefnogol ymysg  y staff a’r disgyblion yn yr ysgol hon gyda phwyslais bendant ar iechyd a lles a’r defnydd o’r ardal allanol yn nysgu dyddiol y plant i gefnogi hynny. Amlygir hyn ym mholisi Addysgu a Dysgu’r ysgol (gweler atodiad 2) lle noder mai un o flaenoriaethau’r ysgol yw’r ystyriaeth o’r amgylchedd dysgu. Defnyddir yr ardal allanol yn gyson felly, a hynny thrwy gydol taith ysgol y disgyblion. Gan mai ond 7% o blant yr ysgol ddaw o deuluoedd sydd â’r Gymraeg fel mamiaith, diddorol oedd gweld effaith y defnydd eang o’r adal allanol ar ddefnydd a datblygiad ieithyddol y disgyblion ysgol gyfan.

4.2 Casglu canfyddiadau’r Cyfnod Sylfaen:

Ar draws y Cyfnod Sylfaen ceir cegin fwd, ardal dywod a llwyth o adnoddau amrywiol fel rhan o’r ardal allanol ac i gyd-fynd gyda’r ardal fewnol. Yn dilyn y ffaith bod gan y disgyblion adnoddau pen agored eu natur ac aml-ddefnydd, gwelir bod y plant yn fwy arbrofol ac yn ehangu eu geirfa drwy ddychmygu bod sosban er enghraifft yn gwch neu’n fwced (gweler atodiad 3). Uwcholeua Miller et al (2013) fod adnoddau aml-bwrpas yn allweddol gan ei fod yn sicrhau rhyddid i ddychymyg plant ac yn medru cynorthwyo felly eu datblygiad ieithyddol. Atega Jacobi-Vessels (2013) mai dyma fydd yn galluogi i blant ehangu eu geirfa’n gyfoethog. Er hyn, dadleua Wayne et al (2007) mai galw am fwy o adnoddau llythrennedd sydd angen er mwyn annog datblygiad disgyblion. Aiff Fjortoft a Sageie (2000) gam ymhellach gan nodi mai’r adnoddau a ddarperir gan yr amgylchedd naturiol sydd fwyaf pwysig. Hynny yw, noda fod yr ardal allanol yn gorfod ymestyn i draethau, coedwigoedd ac amgylcheddau tebyg i hynny sydd yn gyfoeth o amrywiaeth.  
Gwelir hyn ar waith yn yr ysgol dan sylw a defnyddir y term ‘Mercher Mwdlyd’ er mwyn cwmpasu digwyddiadau awyr agored y diwrnod hwnnw ar gyfer disgyblion y Cyfnod Sylfaen (gweler ffigwr 1 am luniau o hyn). Fel rhan o’r diwrnod hwn aiff y disgyblion i gymryd rhan mewn gweithgareddau sy’n canolbwyntio ar fagu sgiliau trosglwyddadwy’r dysgwyr yn y goedwig gyfagos. Efelycha hyn arfer dda’n yr Alban lle cyfunir y wobr John Muir gyda dysgu iaith disgyblion (McKerrecher, 2016). Yn wir, arsylwais defnydd y disgyblion o’r Gymraeg yn fwy eang. Yn ddiddorol iawn, nodwyd bod y dysgwyr yn dueddol o ddefnyddio’r Gymraeg pan yn ymdrin ag athro/wes wrth ateb cwestiynau caeëdig ac hefyd wrth nodi geirfa maent wedi dysgu eisioes, er enghraifft ‘robin goch, brân neu llinos werdd’. Cefnoga hyn ymchwil Bohling et al (2010) fod yr ardal allanol yn annog plant i gyfathrebu mewn deilaog pwnc benodol gan ddatblygu patrymau brawddeg a rhannu geirfa newydd ymysg ei gilydd.

Nodwedd arall allweddol i’w nodi yw’r ffaith bod y plant yn hogi sgiliau trosglwyddadwy. Yn ôl McKerrecher (2016) y potensial o addysg drawsgwricwlaidd cyniga’r ardal allanol yw’r hyn sydd yn arbennig amdani. Dysga’r plant am bwysigrwydd datrys problemau, cymryd risgau, arbrofi, archwilio ar yr un pryd â datblygu empathi gydag eraill a’r byd natur o’u cwmpas (Palmer, 2009). Ond, yr hyn sydd yn clymu’r cyfan ynghyd yw’r ffaith mai gyda’i gilydd, ar y cyd, drwy gydweithio a chyfathrebu y mae’r disgyblion yn dysgu hyn oll. Amlygir hyn yn nefnydd iaith gynhwysol y plant a cheir tystiolaeth tebyg yn ymchwil eraill megis Miller et al (2013) a Bohling et al (2010). Clywir y disgyblion yn defnyddio iaith ganmoladwy a berfau torfol a chynhwysol gan amlygu’r ffaith nad yw’r ardal allanol ond yn blatfform ar gyfer datblygu geirfa ond mae’n caniatáu cyd-destunau ar gyfer defnyddio berfau a chystrawenau newydd. 
Mae dysgu iaith yn brofiad hollol gymdeithasol ar ddechrau datblygiad plant yn ôl Vygotsky (1986). O ystyried hyn, chwaraea’r ardal allanol ran allweddol yn natblygiad ieithyddol plant am ei fod yn fan sydd yn annog y defnydd o sgiliau cymdeithasol. Caniatá’r ardal allanol le eang ac amrywiol i ddysgwyr arbrofi ac archwilio gyda’i gilydd (Norling a Sanderbg, 2015). Galluoga’r lle a’r ehangder hwn am ddatblygiad disgyblion, o nid yn unig eu gallu llafar, ond hefyd o’u gallu i ddarllen iaith y corff (Figueroa-Sanchedz, 2008). Potensial hwn yw’r ffaith ei fod yn medru cynorthwyo cyfathrebiad dosbarth amlieithog (Miller et al, 2013). Drwy ddefnyddio’r ardal allanol datblyga’r plant eu gwybodaeth a deallwriaeth o ddefnydd iaith yn gyffredinol, boed yn famiaith iddynt ai peidio felly (Waller et al, 2017). Serch hyn, ymysg ei gilydd, gan amlaf, cyfrwng y drafodaeth rhyngddynt oedd Saesneg neu gymysg o’r ddwy iaith. Atega hyn y ffaith mai angenrheidiol yw cael arweiniad athro neu gynorthwyydd pan yn trin a thrafod datblygiad y Gymraeg (Norling a Sandberg, 2015).  Sonnir eisioes bod 93% o ddisgyblion yr ysgol dan sylw’n dod o deuluoedd di-Gymraeg a bu hyn ar ei hamlycaf yn y Dosbarth Derbyn. Yn gyffredinol, arsylwyd bod y disgyblion yn trafod trwy gyfrwng y Saesneg. Wedi dweud hynny, wrth ofyn cwestiynau caeëdig i’r disgyblion nodwyd bod y plant yn ateb gan gymreigio termau neu eirfa Saesneg megis ‘sinko’, ‘pouro’ a ‘cutto’. Dengys hyn bod ganddynt ddealltwriaeth gadarn o’r Gymraeg hyd yn oed pan nad oedd y dechneg frechdan yn cael ei ddefnyddio. Amlyga hyn y ffaith gall diffyg eirfa a/ neu hyder y dysgwyr o siarad trwy gyfrwng y Gymraeg rwystro eu defnydd ohoni. 
Chwaraea cerddoriaeth ran ganolog yn nhaith ddysgu plant oed Cyfnod Sylfaen ac fe ddaeth yn amlycach fyth drwy’r arsylwi. Dechreuodd sawl un o’r plant ganu hwiangerddi neu alawon werin Gymraeg yn ystod eu chwarae tu allan. Yn bendant, dyma adlewyrchiad o’u mwynhâd a’u hymrwymiad i’r dasg ond hefyd gwelwyd bod yna berthynas clir rhwng iaith a cherddoriaeth a hynny’n yr ardal allanol. Yn wir noda Bohling et al (2010) fod iaith a cherddoriaeth yn gweithio law yn llaw. Deillia hyn o’r ffaith fod rhythm, emosiwn ac elfennau ffonolegol cerddoriaeth yn cyfateb i ddysgu iaith gychwynnol plant (Brandt et al, 2012). Wrth addysgu iaith yn yr ardal allanol felly, dylid defnyddio cerddoriaeth fel cymorth (Wasik a Hindman, 2011) yn enwedig pan yn ymarfer technegau iaith megis odli, cyflythrennu neu hyd yn oed ynganu llythrennau yn nosbarth Meithrin a Derbyn. O bosib dyma’r feddylfryd tu ôl y pecyn ‘Tric a Chlic’. Serch hyn, er mwyn darparu ardal eang i blant arbrofi’n greadigol â sain a chyfathrebu (Brandt et al, 2012) dylid ystyried system ar gyfer yr ardal allanol. 
Diddorol oedd nodi mai’r achosion pan oedd defnydd y disgyblion o’r Gymraeg ar ei hamlycaf oedd wrth i’r disgyblion adrodd patrymau brawddeg megis ‘dydw i ddim yn hoffi cooko’ neu ‘mae fe yn sinko’. Gall hyn awgrymu bod ail-adrodd a chysondeb yn nefnydd ieithyddol plant yr oed hwn yn allweddol pan yn annog defnydd o’r Gymraeg. Awgryma hefyd fod yr ardal allanol yn caniatáu adeg i’r plant arbrofi gyda’r patrymau brawddeg (gweler atodiad 4) . Dadleua Wasik a Hindman (2011) fod sicrhau cysondeb a chadernid yn y sesiyau ardal allanol yn gymorth wrth ddysgu geirfa, ffoneg a sgiliau iaith a llythrennedd i ddisgyblion. Nodwyd yn y cyfweliad gyda arweinydd y Cyfnod Sylfaen bod yr ardal allanol yn darparu platfform ddysgu gofiadwy sydd yn gwreiddio’r dysgu i blant. Mewn un achos nododd fod y plant wedi cofio gwers odli gan roi hen ddysgu o’r tymor gynt ar waith yn y dasg dan sylw. Atgyfnertha gwaith Wasik a Hindman (2011) y ffaith bod yr ardal allanol yn galluogi i blant chwarae’n fwy rhydd gyda iaith gan adeiladu ar waith blaenorol yn y gwersi ffurfiol megis odli, cyflythrennu. Manteisiwyd ar hyn yn y dosbarthiadau dan sylw’n amlwg felly.
Ar y llaw arall, ceir rhai o’r farn mai’r anhawster wrth ddefnyddio’r ardal allanol yw annog dysgwyr i ddefnyddio amrywiaeth o iaith (Norling a Sandberg, 2015). Yn sicr, arsylwyd mai gwendid amlwg yn iaith y dysgwyr dan sylw oedd eu diffyg geirfa. Ffordd ymlaen o ran newid hynny fyddai i osod waliau geirfa tu allan neu i sicrhau oedolyn sydd yn cyfieithu ac yn annog y defnydd o’r eirfa wedi’i gyfieithu iddynt. Yn wir, noda Norling a Sandberg (2015) fod defnydd effeithiol o’r ardal allanol yn dibynnu ar yr amrywiaeth o dechnegau defnyddia’r addysgwr. Atega Wayne et al (2007) mai’r defnydd o adnoddau llythrennedd a phresenoldeb addysgwr sydd yn sicrhau cynydd ieithyddol gadarn yn yr ardal allanol. 
Wrth arsylwi blwddyn 1 sylweddolwyd ar newidiadau pendant yn nefnydd ieithyddol y dysgswyr ond hefyd yn nefnydd yr addysgwr o’r ardal allanol. I ddechrau, ceir defnydd aml o addysgu anffurfiol a hynny nid ond yn yr ardal allanol (gweler atodiad 5). Yn deillio o’r ffaith bod yr ysgol yn rhoi cryn dipyn o bwyslais ar les gan ganolbwyntio ar fagu hyder a gwydnwch o gychwyn taith y disgyblion, daw’r defnydd o’r ardal allanol i ddefnydd. Noder yn y cyfweliad gydag arweinydd y Cyfnod Sylfaen mai allweddol yw sicrhau strwythur a threfn yn ogystal ag amgylchedd amrywiol i’r dysgwyr wrth wireddu hyn. Cred Coates a Wilson (2019) mai dyma brif wendid addysgwyr o ran defnyddio’r ardal allanol sef bod y defnydd ohoni’n rhy achlysurol. Yn sicr, adlewyrchwyd strwythur yr addysgwr yn yr ysgol hon yn yr ardaloedd allanol gydag adnoddau ac arddangosfeydd sy’n sbarduno a sgaffaldio’r dysgu (gweler ffigwr 2). Dadleua Bohling et al (2010) fod sicrhau adnoddau gweledol yn allweddol wrth sgaffaldio’r dysgu. Pwysig yw darparu amgylchedd addas ond hefyd adnoddau adeiladol yn enwedig os nad oes gan y disyblion gyfleon i chwarae’n yr ardal allanol a darllen gyda’i gofalwyr yn y cartref (Rvachew, 2018). Atega Gillon et al (2019) hyn gan nodi er bod llafar yn hollbwysig ar gychwyn taith iaith dysgwyr, cred bod darllen straeon perthnasol a gosod cyd-destunau addas ac amrywiol i gyd-fynd â’r darllen yn un o’r ffyrdd orau o ddatblygu iaith. 

Yn ystod un diwrnod o arsylwi felly, canolbwynt y sesiynau oedd i ddatblygu gallu ffonolegol a sillafu’r dysgwyr. Yr hyn oedd yn bwysig i nodi oedd y plethu wnaeth yr athrawes rhwng y tasgau iaith mewnol ac allanol (gweler ffigwr 3). Un dasg oedd i dynnu lluniau gydag iPad o eirfa gyda llythyren benodol. Yr ail dasg oedd i ysgrifennu ar glipfwrdd geiriau o wrhtrychau o amgylch yr ysgol, o’r un llythyren. Yna’r dasg olaf oedd i ddarlunio lluniau a brawddegau o’r gwrthrychau. Profa hyn fod tasg gyda phwrpas ieithyddol glir yn medru datblygu iaith a defnydd y dysgwyr yn aruthrol (Waller et al, 2007). Cynllunio tebyg sydd wrth wraidd defnydd effeithiol o’r ardal allanol (Fjortoft a Sageie, 2000). Yn dilyn y cyfweliad gyda athrawes o’r Cyfnod Sylfaen gwelir bod yr ardal allanol yn sicr yn effeithio ar ymddygiad ac ymrwymiad disgyblion a hynny o bosib oherwydd y rhyddid sydd yn lleihau’r ymdeimlad o bwysau gan ganiatáu i’r dysgu lifo’n fwy naturiol. Dadleua Figueroa-Sanchez (2008) fod yr amgylchedd dysgu allanol yn angenrheidiol wrth i blant drosglwyddo o’u cartref i’r ysgol gan mai dyna’r ardal fwyaf naturiol iddynt ddysgu ynddi. Noda fod amgylchedd dysgu yn gorfod darparu lle i ddysgwyr arbrofi gyda iaith, archwilio i gyd-destunau bywyd go iawn a chymryd risgau’n gymdeithasol; darperir hyn oll yn yr ardal allanol. 

Defnyddiwyd yr ystafell goginio yn ogystal â’r ardal allanol fel ardal anffurfiol, a bu arsylwi’r defnydd iaith Gymraeg yn yr achos honno’n llewyrchus. Er nad oedd yn wers yn yr ardal allanol bu’n wers o natur anffurfiol a diddorol oedd nodi’r un fath o ganfyddiadau yno ag y gwelais wrth i’r disgyblion ddysgu’n yr ardal allanol. Yr hyn ddaeth yn amlwg o’r arsylwi ac yna cyfweliad gyda’r athrawes Cyfnod Sylfaen oedd pa mor allweddol oedd sicrhau bod aelod o staff yn bresennol gyda’r disgyblion wrth iddynt addysgu’n yr amgylchedd anffurfiol er mwyn modelu iaith gywir a phatrymau iaith lafar a geirfa newydd, graenus i’r dysgwyr. Noda Estyn (2011) bod cymhareb o 1 oedolyn i bob 8 disgybl yn orfodol mewn unrhyw sefyllfa addysgol. Yn sicr, sylweddolwyd bod gorchmynion, terminoleg pwnc benodol a chystrawen a phatrymau brawddeg yn amlwg iawn yng nghyfathrebu’r dysgwyr (gweler ffigwr 4). Dengys hyn fod arweiniad bendant gan bresenoldeb cynorthwyydd neu athro a thasg berthnasol, cyd-destunol yn cynorthwyo’n arthurol o ran datblygiad ieithyddol tu allan i’r ystafell ddosbarth. 

O ran y Cyfnod Sylfaen felly, y prif ffactoau a ddaeth i’r wyneb oedd pwysigrwydd paratoi trwylwyr a chysondeb wrth ddefnyddio’r ardal allanol ar gyfer addysgu iaith (Norling, 2013). Yn ail, sicrhau presenoldeb addysgwr er mwyn annog defnydd ieithyddol addas ac amrywiol (Wayne et al, 2007). Ac yn olaf, daraparu amgylchedd ardal allanol amrywiol, gan gynnwys cerddoriaeth, a chefnogol gan gynnwys adnoddau pen agored ac aml-bwrpas. Galluoga hyn iddynt arbrofi a chwarae (Coates a Wilson, 2019) gyda iaith fel ar y cyd, a hynny tra hefyd yn dysgu am eu lle fel unigolion o fewn y byd.

4.3 Casglu canfyddiadau Cyfnod Allweddol Dau:

O ran Cyfnod Allweddol Dau, er nad oes gymaint o ddefnydd dyddiol o’r ardaloedd dysgu allanol, gwelir tystiolaeth o ddefnydd achlysurol a hynny’n effeithiol gyda’r gymuned ehangach yn benodol. Ceir hefyd ymwelwyr arbenigol fel hyfforddwyr chwaraeon yn ymweld â’r disgyblion yn wythnosol (gweler atodiad 6). Noder yng nghyfweliad gydag athro o Gyfnod Allweddol Dau mai rheswm posibl dros y diffyg defnydd mwy dyddiol yw’r cwricwlwm blaenorol yn culhau’r addysgu a’r dysgu. Cytuna Coates a Wilson (2019) fod canolbwynt gynyddol ar gyfawni wedi rhwystro datblygiad polisïau ar gyfer pwysigrwydd defnyddio’r ardal allanol yn yr ysgolion. Newid hynny yw gobaith ymchwil diweddar a sefydlu’r cwricwlwm newydd i Gymru (Estyn, 2018). 
Er hyn, chwaraea agwedd ac amheuon athrawon rhan allweddol yn annog addysg yn yr ardal allanol (Norling, 2013). Noda Davies (1996) ceir cred ymysg addysgwyr mai pwrpas yr ardal allanol yw ar gyfer datblygiad corfforol ac i raddau cymdeithasol yn unig yw’r ardal allanol. Cytuna Torquati ac Ernst (2013) fod diffyg ymwybyddiaeth yn effeithio ar ddefnyddd addysgwyr o’r ardal allanol er enghraifft, diffyg cysondeb yn y defnydd ac os oes yna ddefnydd ohoni nid yw’r cynllunio ar ei gyfer yn ddigonol. Ar y llaw arall, yr hyn sydd angen yw arweiniad gadarnach ynghylch sut i gyfateb addysgu iaith yr ardal fewnol gyda’r addysgu’n yr ardal allanol (Wasik a Hindman, 2011). Angen sydd felly am fwy o gydnabyddiaeth ymysg ymchwilwyr i godi ymwybyddiaeth addysgwyr o fuddion amrywiol defnyddio’r ardal allanol ar gyfer datblygiad deallusol, ieithyddol, gwybyddol, corfforol ac emosiynol plant (Norling a Sandberg, 2015). 
Ar wahân i sicrhau defnydd effeithiol o’r ardal allanol gyda bwriad cwricwlaidd yng nghyfnod Allweddol Dau arsylwyd mai anhawster arall yw ymddygiad heriol disgyblion o’r oed hyn (Torquati ac Ernst, 2013). Noda’r athro Cyfnod Allwedol Dau yn ei gyfweliad fod hyn yn wir ac yn rheswm dros oedi athrawon i ddefnyddio’r ardal allanol yn enwedig gyda’r prinder cynorthwyyr addysgu. Wedi dweud hynny, noda hefyd fod disgyblion sydd yn llai ymatebol yn y gwersi ffurfiol yn dueddol o flodeuo pan yn yr ardal allanol. Cyhoedda Murray ac O’Brien (2005) ganlyniadau tebyg gyda phlant fwy tawel yn dod yn fwy gweithredol. Gall hyn ddeillio o’r rhyddid ddaw a’r diffyg pwysau o fod yn yr ardal allanol. Yn bendant, ceir fwy o gyfle i drafod a chyfathrebu sydd, nid yn unig yn annog datblygiad cymdeithasol ac emosiynol plant, ond hefyd eu datblygiad ieithyddol (Vygotsky, 1986). 
Pa bynnag rheswm, dadleua Locke (1997) ei fod yn hollbwysig i ystyried hyn oherwydd os ceir anawsterau ieithyddol cychwynnol y perygl yw bydd y plentyn yn ei chael hi’n anodd yn hwyrach mewn bywyd. 
Yng Nghymru, yn enwedig gyda’r sefyllfa ddwyieithog ac amlieithog, daw diagnosis o anawsterau dysgu megis dyslecsia’n fwy amwys (Rvachew, 2018). Trwy ddefnyddio’r ardal allanol gellir sicrhau cyfleon eang ac amrywiol i blant ymarfer iaith a lleferydd a chyfle i addysgwyr asesu hyn. Ceir perthynas rhwng anawsterau iaith a lleferydd gydag anawtserau ymddygiadol, emosiynol a chymdeithasol ymysg dysgwyr (Rvachew, 2018). Cyhoedda Torquati ac Ernst (2013) fod yr ardal allanol yn medru cynorthwyo wrth leddfu symptomau plant gydag ADHD. Gellir dadlau felly bod defnyddio’r ardal allanol yn medru cynorthwyo gyda datblygiadau ym meysydd megis Anawsterau Dysgu, ac yn benodol Anawsterau Dysgu seiliedig ar iaith a chyfathrebu megis dyslecsia ac ADHD. 
	Yn ogystal â medru cynrothwyo meysydd seicolegol ym myd addysg, gall addysg yn yr ardal allanol ddarparu platfform addas ar gyfer addysgu ieithoedd tramor modern i ddisgyblion ysgolion cynradd, sydd yn darged ar gyfer cwricwlwm newydd Cymru (Donaldson, 2015). Mae dysgu iaith yn gymdeithasol (Vygotsky, 1986) a hynny am ei fod yn caniatáu ar gyfer ymarfer llafar ond hefyd ymarfer darllen iaith y corff (Waller et al, 2017). Ceir enghraifft lwyddiannus o hyn yn yr Alban lle fu disgyblion o’r wlad honno a Tseina’n cyd-ddysgu yn yr ardal allanol (McKerrecher, 2016). Cafwyd y cyfle i ddysgu ieithoedd ei gilydd drwy gyd-weithio mewn cyd-destun real a go iawn. Drwy fabwysiadu system ‘language focused learning’ (McKerrecher, 2016, tud. anhysbys) yn yr ardal allanol gellir efelychu’r astudiaeth achos hwn o’r Alban yng Nghymru i wireddu argymhellion Donaldson (2015). Arsylwyd enghraifft o gais i wneud hyn yn yr ysgol dan sylw (gweler ffigwr 5).

Drwy drafod gyda’r disgyblion eu profiadau o fod yn yr ardal allanol yn ymgymryd mewn gweithgareddau mwy cymunedol megis taith i’r traeth neu gasglu sbwriel gwelwyd bod iaith cyd-destunol Cymraeg y disgyblion yn gadarn a’r atgofion o’r profiadau hynny’n gadarnach fyth. Amlyga’r pennaeth ysgol yn ei chyfweliad mai dyma un o’r buddion fwyaf o ddefnyddio’r ardal allanol sef annog ymdeimlad o berthyn drwy deithiau i’r gymuned leol. Nododd y rhanfwyaf o’r dysgwyr fod tasgau ysgrifenedig creadigol yn buddio o brofiadau’n yr ardal allanol yn ogystal. Atega Miller et al (2013) wrth drochi disgyblion y Cyfnod Sylfaen yn yr ardal allanol gellir arwain at arbrofi â deunydd ysgrifenedig megis mapiau dychmygol er enghraifft, gan arwain at allu ysgrifennu i ddatblygu’n gynt. Dadleua Corbett (2012) fod yr un feddylfryd yn wir am Gyfnod Allweddol Dau a bod angen sicrhau fod dysgwyr yn darllen straeon cofiadwy a hynny’n ailadroddus er mwyn ymarfer eu hysgrifennu. Gall yr ardal allanol gynorthwyo gyda hyn, yn enwedig â’r rhan o sicrhau profiad darllen cofiadwy. Yn bendant, dengys ymchwil Estyn (2011) fod bechgyn lawer fwy tebygol o ddarllen straeon wrth iddynt dreulio amser yn yr ardal allanol. Yn anffodus, yn deillio o gynnydd yn y defnydd o gymhwysedd digidol ac ofn cymryd risgau, ceir llai o ddefnydd o’r ardal allanol yn yr ysgol ac yn y cartref (Palmer, 2009). Cred Coates a Wilson (2019) fod disgyblion Cyfnod Allweddol Dau yn buddio o fod yn yr ardal allanol a’u creadigrwydd yn benodol ac o ganlyniad cyfoeth eu gwaith ysgrifenedig. 
O ystyried yr uchod o bosib, gellir ehangu’r defnydd o’r ardal allanol yng Nghyfnod Allweddol Dau drwy ganolbwyntio ar ddau beth. Rheiny yw’n gyntaf, ymhelaethu ar ymwneud cymunedol drwy deithiau i’r ardal gyfagos neu wahodd siaradwyr ac ymwelwyr gwadd. Ac yn ail, defnyddio’r ardal allanol yn amlach er mwyn annog tasgau creadigol o bob math drwy gyfrwng y ddwy iaith.














Pennod 5:

5.1 Cwmpasu’r cyfan
	
	Yr hyn a ddaw amlycaf o’r ymchwil yw pa mor allweddol yw defnyddio’r ardal allanol ar gyfer sicrhau disgyblion iachus a llwyddiannus. Yn bendant, dengys hefyd fod yna le ar ei gyfer fel rhan o hogi sgiliau ieithyddol dysgwyr ysgolion cynradd Cymru yn ogystal. 
O fewn y Cyfnod Sylfaen dengys fod y disgyblion yn elwa’n fawr o fod yn yr ardal allanol am sawl rheswm. Yn gyntaf, galluoga le eang ac amrywiol iddynt ymarfer eu llafar mewn amryw o gyd-destunau. Cyhoedda Estyn (2018) ei fod am weld fwy o ymarfer sgiliau llafar ymysg dysgywr ysgolion cynradd ac yn bendant gellir defnyddio’r ardal allanol ar gyfer yr achos hwn. Atgyfnertha Waller et al (2017) llwyddiant posibl hwn wrth iddo uwcholeuo fod yr ardal allanol yn medru cynorthywo datblygiad ffonolegol plant wrth iddynt weld, clywed a defnyddio’r llythrennau gwahanol mewn amryw o gyd-destunau a hynny gyda’i cyfoedion. 
	Amlwg iawn oedd y ffaith nad oedd Cyfnod Allweddol Dau yn defnyddio’r ardal allanol i’r un graddau â Chyfnod Sylfaen yr ysgol dan sylw. Serch hyn, dengys o’r arsylwi a’r trafodaethau anffurfiol fod y disgyblion yn mwynhau’n yr ardal allanol yn enwedig wrth ymweld â’u cymunedau lleol. Daw addysg yn yr ardal allanol felly’n rhan annatod o adeiladu ymdeimlad o berthyn ymysg ein dysgywr (Stedman a Karsny, 2012). Nododd sawl un o’r disgyblion mai’r gwersi fwyaf cofiadwy oedd y rhai oedd yn gysylltiedig â thasgau ysgrifennu creadigol y gwaith. Atgyfnertha Robertson (2015) fod modd annog ysgrifennu creadigol a hynny’n yr ardal allanol gyda phlant oed cynradd ac uwchradd. Cytuna Lester et al (2007) fod cysylltiad cryf rhwng tyfiant ieithyddol dysgwyr a’u profiadau yn yr awyr agroed. Gellir ystyried hyn yn fwy gyda disgyblion CA2 yr ysgol felly.

5.2 Camau nesaf: awgrymiadau arferion newydd ar waith

Wedi cael trosolwg o’r holl fuddion, rhaid hefyd taflu cipolwg dros gyfyngiadau defnyddio’r ardal allanol. Yr amlycaf oedd yr angen am arweiniad gyda disgyblion y Cyfnod Sylfaen er mwyn cefnogi’r drafodaeth a chyfoethogi’r cyfathrebu (Norling, 2013). Dylid sicrhau amryw o amgylcheddau ar eu cyfer felly a hynny’n gyson a dan arweiniad addysgwr bob amser.
Gwendid Cyfnod Allweddol Dau oedd y diffyg cynllunio cwricwlaidd ar gyfer yr ardal allanol. Dylid sicrhau cynllunio clir ac amcanion dysgu pendant i’r disgyblion wrth ddefnyddio’r ardal allanol felly (Tucker, 2016). Dadleua Tovey (2007) mai un o brif rhwystrau addysg ardal allanol yw agwedd addysgwyr. Atgyfnertha ymchwil yr Outdoor learning in the early years (2014) fod ofn risgau ac ymddygiad heriol disgyblion yn ddau rheswm pendant dros oedi athrawon i ddefnyddio’r ardal allanol. Ychwanega Waters a Maynard (2014) serch hyn, fod Llywodraeth Cymru’n argymell addysgwyr i wau risgau i wersi disgyblion. 
Gyda disgyblion y ddau gyfnod gellir annog y defnydd o’r ardal allanol yn fwy felly drwy leddfu ofnau addysgwyr a chodi eu hymwybyddiaeth o fuddion defnyddio’r ardal. Ar y llaw arall, mi fydd natur y defnydd yn gofyn am amrywiad yn ôl oedran. Yng Nghyfnod Sylfaen, yr hyn sydd angen yw amgylchedd newidiol sydd yn cael ei ddefnyddio’n aml, dan arweiniad i sicrhau pwrpas dysgu amlwg a datblygiad iaith pendant. Wrth symud i Gyfnod Allweddol Dau, dylid defnyddio’r ardal allanol ar gyfer dsygu mwy eang er enghraifft drwy ymweliadau dros gyfnod hirach o amser a hynny fel rhan o brosiectau dysgu o bosib. Yn ogystal gellir defnyddio’r ardal gymaint ag y bo modd ar gyfer hogi sgiliau ysgrifennu creadigol y disgyblion drwy wau gwersi iaith yn fwyfwy gyda’r awyr agored. Galw sydd, felly, am hyfforddiant strwythuredig a phecynau canllaw ar gyfer addysgwyr ynghylch sut i ddefnyddio’r ardal allanol yn effeithiol (Kalinowski et al, 2019). Galluoga hyn am gynnydd yn hyder addysgwyr ac o ganlyniad yn gwella’u harfer ar lawr yr ystafell ddosbarth.

